Ehdotus neuvoston päätökseksi assosiaationeuvostossa vahvistettavasta yhteisön kannasta Slovenian osallistumiseen yhteisön pienten ja keskisuurten yritysten hyväksi toteutettavaan ohjelmaan /* KOM/99/0072 lopull. - CNS 99/0054 */



Virallinen lehti nro C 089 , 30/03/1999 s. 0053



Ehdotus neuvoston päätökseksi assosiaationeuvostossa vahvistettavasta yhteisön kannasta Slovenian osallistumiseen yhteisön pienten ja keskisuurten yritysten hyväksi toteutettavaan ohjelmaan (1999/C 89/07) KOM(1999) 72 lopull. - 99/0054(CNS) (Komission esittämä 22 päivänä helmikuuta 1999) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen erityisesti sen 130 artiklan 3 kohdan yhdessä 228 artiklan 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että Eurooppa-sopimus, jolla perustetaan Euroopan yhteisöjen, niiden jäsenvaltioiden ja Slovenian välinen assosiaatio, tehtiin neuvoston ja komission päätöksellä 21 päivänä joulukuuta 1998, Eurooppa-sopimuksen 106 artiklan mukaisesti Slovenia voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti pk-yritysten hyväksi, ja assosiaationeuvosto päättää ehdoista, jotka koskevat Slovenian osallistumista kyseiseen toimintaan, Euroopan unionin kolmannesta monivuotisesta (1997-2000) ohjelmasta pienten ja keskisuurten yritysten (pk-yritysten) hyväksi 9 päivänä joulukuuta 1996 tehdyssä neuvoston päätöksessä N:o 97/15/EY (1) ja erityisesti sen 7 artiklan 1 kohdassa säädetään, että Keski- ja Itä-Euroopan assosioituneet maat voivat osallistua kyseiseen ohjelmaan assosiaatiosopimusten yhteisön ohjelmiin osallistumista koskevien lisäpöytäkirjojen (2) edellytysten mukaisesti, ja menestyksekäs osallistuminen ohjelmaan edellyttää pätevää johtoa ja virkamieskuntaa, ON PÄÄTTÄNYT SEURAAVAA: Euroopan yhteisöjen ja niiden jäsenvaltioiden sekä Slovenian Eurooppa-sopimuksessa perustetussa assosiaationeuvostossa vahvistettava yhteisön kanta, joka koskee Slovenian osallistumista yhteisön pieniä ja keskisuuria yrityksiä koskevaan ohjelmaan, on liitteenä oleva assosiaationeuvoston päätös. Tehty . . . Neuvoston puolesta . . . Puheenjohtaja (1) EYVL L 6, 10.1.1997, s. 25. (2) Slovenian tapauksessa yhteisön ohjelmiin osallistumista koskevista ehdoista määrätään assosiaatiosopimuksen 106 artiklassa ja liitteessä XI. Luonnos EY:N JA SLOVENIAN ASSOSIAATIONEUVOSTON PÄÄTÖS N:o . . ./. . . tehty . . . Slovenialle asetettavista ehdoista yhteisön pienten ja keskisuurten yritysten hyväksi toteutettavaan ohjelmaan osallistumiseksi ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Slovenian tasavallan välisen assosiaation perustavan Eurooppa-sopimuksen (1) ja erityisesti sen 106 artiklan, sekä katsoo, että Eurooppa-sopimuksen 106 artiklan mukaisesti Slovenia voi osallistua yhteisön puiteohjelmiin, erityisohjelmiin, hankkeisiin ja muihin yhteisön toimiin erityisesti pienten ja keskisuurten yritysten hyväksi, ja Eurooppa-sopimuksen 106 artiklan mukaisesti assosiaationeuvosto päättää ehdoista, jotka koskevat Slovenian osallistumista 1 artiklassa tarkoitettuun toimintaan, ON PÄÄTTÄNYT SEURAAVAA: 1 artikla Slovenia osallistuu Euroopan unionin kolmanteen monivuotiseen (1997-2000) pienten ja keskisuurten yritysten (pk-yritysten) hyväksi toteutettavaan ohjelmaan liitteessä I ja II olevien ehtojen mukaisesti, jotka ovat olennainen osa tätä päätöstä. 2 artikla Tätä päätöstä sovelletaan ohjelman keston ajan. 3 artikla Tämä päätös tulee voimaan sen hyväksymistä seuraavan kuukauden ensimmäisenä päivänä. Tehty . . . Assosiaationeuvoston puolesta . . . Puheenjohtaja (1) EYVL L 51, 26.2.1999, s. 3. LIITE I Ehdot Slovenian osallistumiselle Euroopan unionin kolmanteen monivuotiseen (1997-2000) pienten ja keskisuurten yritysten (pk-yritysten) hyväksi toteutettavaan ohjelmaan 1. Slovenia osallistuu kaikkiin Euroopan unionin kolmannen monivuotisen (1997-2000) pienten ja keskisuurten yritysten (pk-yritysten) hyväksi toteutettavan ohjelman, jäljempänä `ohjelma`, toimintoihin Euroopan unionin kolmannesta monivuotisesta (1997-2000) ohjelmasta pienten ja keskisuurten yritysten (pk-yritysten) hyväksi 9 joulukuuta 1996 tehdyssä neuvoston päätöksessä (97/15/EY) ja erityisesti sen 7 artiklan 1 kohdassa vahvistettujen tavoitteiden, perusteiden, menettelyjen ja määräaikojen mukaisesti, jollei tässä päätöksessä toisin säädetä. 2. Osallistumisedellytykset täyttävien slovenialaisten laitosten, järjestöjen ja yksityishenkilöiden hakemusten jättämiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin. 3. Slovenian ehdottamiin monikansallisiin hankkeisiin ja toimiin on tarpeen mukaan otettava vähimmäismäärä kumppaneita yhteisön jäsenvaltioista ohjelman yhteisöllisen ulottuvuuden varmistamiseksi. Tästä vähimmäismäärästä päätetään ohjelman toteutumisen yhteydessä ottaen huomioon toimien luonne, yksittäisten hankkeiden osanottajien määrä ja ohjelmaan osallistuvien maiden määrä. 4. Slovenia maksaa vuosittain yhteisön Euroopan yhteisöjen yleiseen talousarvioon rahoitusosuuden kattaakseen ohjelmaan osallistumisesta aiheutuvat kustannukset (katso liite II). Assosiaatiokomitea voi tarvittaessa mukauttaa tätä rahoitusosuutta. 5. Yhteisön jäsenvaltiot ja Slovenia tekevät olemassa olevien säädösten rajoissa kaikkensa helpottaakseen edellytykset täyttävien henkilöiden vapaata liikkuvuutta ja oleskelua Sloveniassa ja yhteisön jäsenvaltioissa tämän päätöksen soveltamisalaan kuuluvaan toimintaan osallistumiseksi. 6. Komissio ja Slovenia arvioivat kumppanuuden perusteella jatkuvasti Slovenian osallistumista ohjelmaan, sanotun kuitenkaan rajoittamatta komission ja yhteisön tilintarkastustuomioistuimen sellaisten tehtävien hoitoa, jotka koskevat ohjelman arviointia Euroopan unionin kolmannesta monivuotisesta ohjelmasta pienten ja keskisuurten yritysten (pk-yritysten) hyväksi tehdyn päätöksen 6 artiklan nojalla. Slovenia toimittaa tarpeelliset kertomukset komissiolle ja osallistuu yhteisön siinä yhteydessä määräämiin muihin erityistoimiin. 7. Slovenia kutsutaan ennen ohjelmakomitean säännöllisiä kokouksia pidettäviin koordinaatiokokouksiin mistä tahansa kysymyksestä, joka koskee tämän päätöksen täytäntöönpanoa, sanotun kuitenkaan rajoittamatta Euroopan unionin kolmannesta monivuotisesta ohjelmasta pienten ja keskisuurten yritysten (pk-yritysten) hyväksi tehdyn päätöksen 4 artiklassa tarkoitettuja menettelyjä. Komissio ilmoittaa Slovenialle kyseisten säännöllisten kokousten tuloksista. 8. Hakemusmenettelyssä, sopimuksissa, annettavissa kertomuksissa ja muissa ohjelman hallinnollisissa järjestelyissä käytettävän kielen on oltava jokin yhteisön virallisista kielistä. LIITE II Slovenian rahoitusosuus Euroopan unionin kolmannesta monivuotisesta (1997-2000) pienten ja keskisuurten yritysten (pk-yritysten) hyväksi toteutettavasta ohjelmasta 1. Slovenian rahoitusosuus kattaa: - ohjelmista myönnettävän tuen slovenialaisten yksikköjen osallistumiseksi liitteessä I olevassa 1 kohdassa määriteltyihin toimintoihin, - ohjelman hallinnolliset lisäkustannukset, jotka liittyvät komission vastuulla olevan ohjelman hallinnointiin ja jotka aiheutuvat Slovenian osallistumisesta ohjelmaan. 2. Kunakin varainhoitovuonna slovenialaisten edunsaajien ohjelmasta saamien tukien tai muiden taloudellisten avustusten yhteismäärä ei saa olla suurempi kuin Slovenian maksama rahoitusosuus sen jälkeen, kun hallinnolliset lisäkustannukset on vähennetty. Jos Slovenian Euroopan yhteisöjen yleiseen talousarvioon maksama osuus hallinnollisten lisäkustannusten vähentämisen jälkeen on suurempi kuin slovenialaisten edunsaajien ohjelmasta saamien tukien tai muiden taloudellisten avustusten yhteismäärä, komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelman päättyessä, vastaava määrä maksetaan takaisin Slovenialle. 3. Slovenian vuotuinen rahoitusosuus on 506 324 EUR vuodesta 1999 alkaen. Tästä määrästä 33 124 EUR on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelman hallinnointiin ja jotka aiheutuvat Slovenian osallistumisesta siihen. 4. Yhteisöjen yleiseen talousarvioon sovellettavia varainhoitoasetuksia sovelletaan erityisesti Slovenian rahoitusosuuden hallintaan. Tämän päätöksen tultua voimaan ja kunkin seuraavan vuoden alussa komissio pyytää Sloveniaa toimittamaan sen tämän päätöksen mukaista rahoitusosuutta vastaavat varat. Rahoitusosuus ilmoitetaan euroina, ja se maksetaan komission EUR-määräiselle pankkitilille. Slovenia maksaa osuutensa tämä päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Slovenia maksaa korkoa maksamattomasta määrästä eräpäivästä alkaen. Korkona käytetään eräpäivän kuukautena voimassa olevaa EKP:n EUR-määräisiin toimiinsa soveltamaa korkoa korotettuna 1,5 prosenttiyksiköllä. 5. Slovenia maksaa 3 kohdassa tarkoitetut hallinnolliset lisäkustannukset kansallisesta talousarviostaan. 6. Slovenia maksaa ohjelmaan osallistumisestaan aiheutuvista jäljellä olevista kustannuksista 236 600 EUR kansallisesta talousarviostaan. 7. Loput 236 600 EUR maksetaan Slovenialle vuosittain Phare-ohjelmasta myönnetyistä varoista, jollei Phare-ohjelman säännöllisistä ohjelmointimenettelyistä muuta johdu.